Runa Friis Hansen (EL), 2024-04-02:
Tak for ordet.
En journalist spurgte mig for nylig, om jeg var for eller imod et forslag.
Jeg svarede, at jeg var mellemfornøjet.
Sådan har jeg det også lidt med den her blandede bolsjepose af forslag i ét.
Forslaget indebærer, at rettigheder for mindreårige patienter under 15 år styrkes.
Det er positivt og på sin plads.
Forslaget medfører også, at sundhedspersoner kan videregive relevante sundhedsoplysninger til politiet i forbindelse med fælles udkørsel til personer med eventuelle psykiske lidelser eller udfordringer.
Det er rigtig vigtigt, både for personer med psykisk lidelse og for politiets arbejde.
Med forslaget får vi også nogle forbedringer i retsplejeloven i forhold til erstatning for patienter med psykisk lidelse, og det er jeg glad for.
Det har vi snakket rigtig meget om.
Så jeg har faktisk streget noget af min tale, fordi det er blevet sagt; der er jo ingen grund til, at vi skal trække aftenen yderligere.
Vi kan sagtens se for og imod, men vi er bekymrede ligesom mange af de ansatte, i forhold til at man giver tilladelse til metaldetektorer i psykiatrien.
Langt hen ad vejen tror vi, at det er falsk tryghed, og at det vil være bedre at bruge energien på den nuværende visitation, man har i psykiatrien.
Det er også noget af det, der står i nogle af de høringssvar, vi har fået.
Region Hovedstaden pointerer, at erfaringer fra psykiatrien er, at en velfungerende krops- og bagagescannerløsning til patienter ved retspsykiatriske foranstaltninger kræver, at der ansættes og uddannes kvalificeret og dedikeret personale til at bemande løsningen.
Øget brug af metaldetektorer i psykiatrien vil kræve, at der laves nye retningslinjer, kurser og arbejdsgange for personalet i visiteringen af patienter og pårørende.
Erfaringen viser desuden, at en metaldetektor jo også kan give en falsk tryghed, fordi der findes våben, der ikke bliver taget i en metaldetektor.
Det kan være strikkepinde eller knive, der er fremstillet af et materiale, som ikke er metal.
Så vi skal i hvert fald være meget opmærksomme på, at der fortsat sker en rigtig grundig visitation, således at der ikke bare smugles andre våben ind.
De her metaldetektorer tænker vi kan være en slags symptomløsning i stedet for bruge penge på yderligere investeringer i reel behandling af de her patienter, som virkelig har behov for et meget intensivt behandlingstilbud.
Institut for Menneskerettigheder finder det problematisk, at der åbnes op for det her med intervallerne, altså at den faste vagts notater ved bæltefikserede patienter ændres fra den notatpligt, der er på nuværende tidspunkt, og som er på 15 minutter.
Vi håber, at ministeren vil fastholde, at det fortsat skal køres på en hensigtsmæssig måde, både for patienter og det personale, altså lægerne, som er en lille smule udfordret – sådan som vi forstår det på høringsnotatet – fordi det er så ofte, at der skal læses rigtig meget.
Det har vi stor forståelse for, men det er også vigtigt, at der stadig væk er en vis stramhed omkring patientens retssikkerhed.
Sammenfattende kan jeg godt se mig og Enhedslisten i det her forslag, og der er mange gode ting i forslaget.
Og så er der åbenlyse ting, som ikke er groet i vores baghave, og sådan er det jo med aftaler.
Jeg tror, at jeg er der, hvor jeg startede.
Jeg er mellemfornøjet, men vi stemmer for, fordi vi er en del af den samlede aftale, og fordi man kan regne med os, og at en aftale er en aftale.
Tak for ordet.